Urmareste Modifică dimensiunea fontului: Play

Bucureşti, 9 mar /Agerpres/ - Procurorul şef al DNA, Laura Codruţa Kovesi, a apreciat, miercuri, că Mecanismul de Cooperare şi Verificare (MCV) a fost un instrument extrem de util pentru justiţia din România, iar opinia sa ca magistrat este că ar trebui menţinut, deoarece a blocat în ultimii ani mai multe tentative de limitare a competenţelor DNA.



"Nu ştiu ce consecinţe politice sunt, sau ce implicaţii politice, însă eu, ca magistrat, vă pot spune că acest MCV a fost extrem de util pentru noi şi dacă el va continua, dacă Comisia Europeană va decide să continue, noi vom fi în continuare extrem de cooperanţi şi sunt convinsă că toate evaluările care se vor face vor fi la fel de obiective. Din perspectiva mea, acest mecanism de foarte multe ori a blocat anumite iniţiative care doreau să limiteze instrumentele investigative sau doreau să restrângă competenţele pe care DNA le are. (...) De fiecare dată, acest MCV a adus în discuţie susţinerea instituţiilor europene (...) în a păstra progresele care s-au făcut. Din această perspectivă, eu sunt de acord ca acest MCV să rămână", a declarat Kovesi, la Digi 24.



Ea a adăugat că, în opinia sa, MCV a contribuit la reformarea justiţiei şi la păstrarea progreselor înregistrate în acest domeniu, fiind în continuare un instrument util de evaluare a activităţii DNA.



"Anterior am deţinut şi poziţia de procuror general, deci sunt aproape nouă ani de când am participat la misiunile de evaluare. Pot să spun că MCV pentru noi a fost un instrument foarte util în a face reforme şi a face paşi înainte în justiţie, dar şi un instrument foarte util în a păstra aceste reforme care s-au făcut. La DNA vin de două ori pe an experţi din partea Comisiei Europene care ne evaluează rezultatele. Este o evaluare obiectivă, pe care din punctul meu de vedere, nu are de ce să mă deranjeze şi chiar este utilă. Şi orice evaluare externă a instituţiei este foarte bună", a mai spus procurorul şef al DNA. AGERPRES / (AS - autor: George Onea, editor: Marius Frăţilă)